b'\n_START_ARTICLE_\nErnst Mach\n_START_SECTION_\n\xc5\xbdivljenje in delo\n_START_PARAGRAPH_\nMach se je do 14. leta u\xc4\x8dil doma, za kratek \xc4\x8das od\xc5\xa1el na gimnazijo in se s 17. leti vpisal na Univerzo na Dunaju. Tu je \xc5\xa1tudiral matematiko, fiziko in filozofijo. Iz fizike je doktoriral leta 1860 na Univerzi na Dunaju pod von Ettingshausenovim mentorstvom z dizertacijo O razelektrenju in indukciji (\xc3\x9cber elektrische Entladung und Induktion)._NEWLINE_Bil je soustanovitelj empiriokriticizma. V za\xc4\x8detku se je usmeril na preu\xc4\x8devanje Dopplerjevega pojava v optiki in akustiki. Leta 1864 je postal profesor matematike v Gradcu in leta 1866 \xc5\xa1e profesor fizike. V tem \xc4\x8dasu ga je zanimala tudi fiziologija zaznavanja s \xc4\x8dutili. Leta 1867 je postal profesor eksperimentalne fizike na Karlovi univerzi v Pragi._NEWLINE_Najve\xc4\x8d se je ukvarjal z gibanjem teles v zraku, kjer je znano Machovo \xc5\xa1tevilo, ki je pomembno na podro\xc4\x8dju aerodinamike in hidrodinamike. Upravi\xc4\x8deno in neupravi\xc4\x8deno je kritiziral Einsteinovo splo\xc5\xa1no teorijo relativnosti, kjer je znano Machovo na\xc4\x8delo iz leta 1893._NEWLINE_Na podro\xc4\x8dju zaznavanja s \xc4\x8dutili je najbolj znana opti\xc4\x8dna prevara z imenom Machova vez (verjetno pravilneje Machov trak)._NEWLINE_Mach se je leta 1895 vrnil na Univerzo na Dunaju kot profesor induktivne filozofije, dve leti kasneje pa ga je doletela kap in je leta 1901 prenehal tvorno raziskovati. Tedaj so ga izvolili v Avstrijski parlament. V pokoju je nadaljeval s predavanji in izdajanjem \xc4\x8dlankov._NEWLINE_Machova dru\xc5\xbeina je imela posestvo blizu Novega mesta, \xc5\xa1e danes se vzpetina tam blizu imenuje Mahov hrib.\n_START_SECTION_\nPoimenovanja\n_START_PARAGRAPH_\nPo njem se imenuje udarni krater Mach na Luni in asteroid glavnega pasu 3949 Mach.'